CELEX: C2005/106/34
Language: da
Date: 2005-04-30 00:00:00
Title: Sag C-98/05: Anmodning om præjudiciel afgørelse forelagt ved kendelse afsagt den 11. februar 2005 af Østre Landsret i sagen De Danske Bilimportører mod Skatteministeriet

30.4.2005   
            
            
               DA
            
            
               Den Europæiske Unions Tidende
            
            
               C 106/18
            
         Anmodning om præjudiciel afgørelse forelagt ved kendelse afsagt den 11. februar 2005 af Østre Landsret i sagen De Danske Bilimportører mod Skatteministeriet
   (Sag C-98/05)
   (2005/C 106/34)
   Processprog: dansk
   Ved kendelse afsagt den 11. februar 2005, indgået til Domstolens Justitskontor den 24. februar 2005, har Østre Landsret i sagen De Danske Bilimportører mod Skatteministeriet forelagt De Europæiske Fællesskabers Domstol en anmodning om præjudiciel afgørelse af følgende spørgsmål:
   
               Spørgsmål 1.
            
            
               Skal 6. momsdirektiv (1) artikel 11 A, stk. 2, litra a, sammenholdt med artikel 11 A, stk. 3, litra c, fortolkes således, at en registreringsafgift for motorkøretøjer (personbiler) skal indgå i momsgrundlaget, når der indgås en købsaftale om levering af et nyt motorkøretøj til brug for personbefordring, når motorkøretøjet i overensstemmelse med købsaftalen og køberens intenderede brug leveres fra forhandleren til forbrugeren i indregistreret form og for en samlet pris, der omfatter såvel den til forhandleren betalte pris plus afgift?
            
         
               Spørgsmål 2.
            
            
               Kan medlemsstaten indrette sit afgiftssystem på en sådan måde, at registreringsafgiften betragtes som et udlæg, som forhandleren afholder på den endelige købers vegne, således at det er den endelige køber, der er den umiddelbart afgiftspligtige?
            
         
               Spørgsmål 3.
            
            
               Er det i henseende til spørgsmål 1 og 2 af betydning, at en personbil kan købes og leveres uden betalt registreringsafgift, hvilket vil være aktuelt, hvis køberen ikke har til hensigt at benytte bilen til almindelig befordring af personer eller gods inden for et område, hvor færdselsloven er gældende?
            
         
               Spørgsmål 4.
            
            
               Er det af betydning, at brugte motorkøretøjer i et ikke ubetydeligt omfang importeres eller indføres bl.a. som flyttegods af den endelige forbruger, som uden en forhandlers mellemkomst selv betaler registreringsafgiften?
            
         
               Spørgsmål 5.
            
            
               Er det af betydning, om registreringsafgiftspligten indtræder og forfalder — eventuelt som et udlæg — før momspligten indtræder og forfalder?
            
         
      (1)  (77/388/EØF) af 17. maj 1977 om harmonisering af medlemsstaternes lovgivning om omsætningsafgifter – Det fælles merværdiafgiftssystem: ensartet beregningsgrundlag – EFT L 145, s. 1, og berigtigelse EFT L 149, s. 26.